Likumprojekts

**Grozījumi Augstskolu likumā**

Izdarīt Augstskolu likumā (Latvijas Republikas Saeimas un Ministru Kabineta Ziņotājs, 1996, 1. nr.; 1997, 3. nr.; 2001, 1. nr.; 2003, 12. nr.; 2004, 13. nr.; 2006, 8. nr.; 2007, 6., 11. nr.; 2008, 15. nr.; 2009, 2., 14. nr.; Latvijas Vēstnesis, 2009, 194. nr.; 2010, 38., 206. nr.; 2011, 117., 202. nr.; 2012, 190. nr.; 2013, 40., 92., 188. nr.; 2014, 214., 257. nr.; 2016, 108., 125., 241. nr.; 2017, 90., 236. nr.; 2018, 36., 132., 216. nr.; 2019, 240. nr.; 2020, 80.B, 208., 213., 223. nr.; 2021, 79A. nr.) šādus grozījumus:

1. Papildināt 52. pantu ar 3.1  daļu šādā redakcijā:

"(31) Studējošajiem Latvijas pilsoņiem un nepilsoņiem līdz 25 gadu vecumam (ieskaitot), kuri studē pilna laika klātienē valsts budžeta finansētajās studiju vietās un par maksu, ja studējošais ir no ģimenes, kas atbilst daudzbērnu ģimenes statusam saskaņā ar normatīvo regulējumu par Latvijas Goda ģimenes apliecības programmu, vai ir no ģimenes, kurā vismaz vienam no studējošā vecākiem ir trīs bērni vai vairāk un studējošajam un vecākam nav uzturlīdzekļu parādu, ir tiesības pretendēt uz stipendiju sociālajam atbalstam (turpmāk – sociālā stipendija). Sociālo stipendiju piešķir no valsts budžeta līdzekļiem, ievērojot studējošā ienākumus, sekmes un citus kritērijus. Ministru kabinets atbilstoši sociālajai, demogrāfijas un izglītības politikai nosaka sociālās stipendijas piešķiršanas kritērijus, kā arī piešķiršanas un administrēšanas kārtību."

2. Papildināt pārejas noteikumus ar 60., 61. un 62. punktu šādā redakcijā:

"60. Šā likuma 52. panta 3.1 daļā minēto stipendiju studējošajiem piešķir no 2021. gada 1. septembra.

61. Ministru kabinets līdz 2021. gada 1. augustam izdara grozījumus Ministru kabineta 2004. gada 24. augusta noteikumos Nr. 740 "Noteikumi par stipendijām" un Ministru kabineta 2019. gada 25. jūnija noteikumos Nr. 276 "Valsts izglītības informācijas sistēmas noteikumi" atbilstoši šā likuma 52. panta 3.1 daļai un informatīvajam ziņojumam "Par valsts atbalstu studijām Latvijas augstskolās studējošiem no daudzbērnu ģimenēm", paredzot, ka sociālās stipendijas tiek piešķirtas laikposmā no 2021. gada 1. septembra līdz 2022. gada 31. augustam.

62. Ministru kabinets līdz 2022. gada 1. augustam izdara grozījumus Ministru kabineta 2004. gada 24. augusta noteikumos Nr. 740 "Noteikumi par stipendijām" un Ministru kabineta 2019. gada 25. jūnija noteikumos Nr. 276 "Valsts izglītības informācijas sistēmas noteikumi" atbilstoši šā likuma 52. panta 3.1 daļai un informatīvajam ziņojumam "Par valsts atbalstu studijām Latvijas augstskolās studējošiem no daudzbērnu ģimenēm", paredzot, ka sociālās stipendijas tiek piešķirtas laikposmā no 2022. gada 1. septembra."

Izglītības un zinātnes ministre

I. Šuplinska